Neder-Oeësteriek

Neder-Oeësteriek (Dütsj: Niederösterreich; Beiesj: Niedaöstareich, Niedaestareich) is 'nen deelsjtaat van Oeësteriek. Vuur 1986 woar Wene de hoofsjtad, meh seër dat joar is dat Sankt Pölten, die óch de groeëtste sjtad is mit 53.445 iwuënesj. D'r sjtaat is qua oppervlaak d'r groeëtste en qua iwuënertal d'r twieë noa groeëtste. E grens aan 't noarde aa Tsjechië, aan 't noardoeëste aa g'n Sjlowakei, aan 't zuudoeëste aa ge Burgenland, aan 't zude aa Stiermarke en aan 't weste aan Opper-Oeësteriek. E umringt gans Wene.

Geografie
D'r 19.186 km² groeëten deelsjtaat weëd traditioneel i veer kertere opgedeeld: 't Weinviertel in 't noardoeëste, 't Waldviertel in 't noardweste, 't Mostviertel in 't zuudweste en 't Industrieviertel in 't zuudoeëste. De Donau vörmt de grens tusje 't noardelige Wald- en Weinviertel en de zudelige Most- en Industrieviertel. Geografisch gezieë hat jieëker viertel wier 'n anger geologische sjtructuur. Zoeë ligk 't Mostviertel al vuur e wichtig deel i de Alpe, dewiel 't Waldviertel besjteet oet e lieëg granietplateau. 't Weinviertel is doateënge heuvelachtig en vröchbaar en 't Industrieviertel ligk i de Wiener Becken.

D'r hoeëgsten berg is d'r Schneeberg deë 2.076 meter hoeëg is. De Donau is wieëdoet de wichtigste reveer. Anger wichtige revere zint de Kamp, Krems en de Lainsitz. Zudelig mónge de Enns, Ybbs, Erlauf en Melk i g'n Donau oet. Groeëte mere guëf 't neet ech, behauve 't sjtoewmeer Ottenstein dat 4,3 km² groeët is. 't Groeëts natoerlige meer is d'r Lunzer See, mit 'n oppervlaak van 0,69 km².